b"\n_START_ARTICLE_\nCasa de Pol (Arenys de Mar)\n_START_SECTION_\nHist\xc3\xb2ria\n_START_PARAGRAPH_\nAquesta casa fou una de les m\xc3\xa9s importants de la localitat durant el segle XVII. Actualment est\xc3\xa0 molt malmesa en general, per\xc3\xb2 principalment a les fa\xc3\xa7anes, ja que tots els brancals de pedra de les obertures es desintegren perillosament. De la garita de fortificaci\xc3\xb3 tan sols en queda la base molt deteriorada, i el senyal a la fa\xc3\xa7ana i al r\xc3\xa0fec, molt deteriorat aquest tamb\xc3\xa9. Situada al carrer d'Avall el qual \xc3\xa9s un dels carrers m\xc3\xa9s antics d'Arenys.\n_START_SECTION_\nDescripci\xc3\xb3\n_START_PARAGRAPH_\nGran edificaci\xc3\xb3 de tres plantes -coberta a tres aig\xc3\xbces-, amb tres fa\xc3\xa7anes i una altra que d\xc3\xb3na al pati de la mateixa finca. \xc3\x89s pr\xc3\xa0cticament quadrada i t\xc3\xa9 una fortificaci\xc3\xb3 en estat ru\xc3\xafn\xc3\xb3s a l'aresta del segon pis i un balc\xc3\xb3 corregut a la cantonada del primer. A l'interior alguna arcada de pedra a la planta baixa i amples sales al pis. Est\xc3\xa0 situada en la cru\xc3\xaflla de carrers oberta a una gran pla\xc3\xa7a, anomenada antigament pla\xc3\xa7a del Casino, des d'on pot ser observada \xc3\xa0mpliament. Constitueix un punt important d'aquesta zona junt amb la torre d'en Llobet, no gaire lluny d'aqu\xc3\xad."